**Folketingets Erhvervsudvalg**

|  |
| --- |
| ERHVERVSMINISTEREN  20. august 2020 |
| ERHVERVSMINISTERIET  Slotsholmsgade 10-12  1216 København K  Tlf. 33 92 33 50  Fax 33 12 37 78  CVR-nr. 10 09 24 85  EAN nr. 5798000026001  em@em.dk  www.em.dk |

**Besvarelse af spørgsmål 63 alm. del stillet af udvalget den 23. oktober 2020 efter ønske fra Torsten Schack Petersen (V) og Anni Matthiesen (V).**

**Spørgsmål:**

Vil ministeren bekræfte, at det er imod gældende praksis og imod sommerhusloven at indføre en grænse på maksimal udlejning af ét stort sommerhus uanset, at størrelsen ikke længere er beskrevet til 150 m2, og vil ministeren fjerne denne begrænsning?

**Svar:**

Jeg har spurgt Erhvervsstyrelsen, som oplyser følgende:

”Erhvervsstyrelsen vurderer, at det er i overensstemmelse med hidtidig praksis at anvende et kriterie som sommerhusets størrelse, hvis det er relevant i den konkrete sag. Der kan henvises til dommen U.2003.968 H, som udtalte, at ”Sommerhuset […], var efter sin størrelse og indretning et udpræget udlejningshus”.

Hvis der udlejes et eller flere store sommerhuse, kan dette pege i retning af erhvervsmæssig udlejning. Men der skal fortsat foretages en konkret vurdering, inden der træffes afgørelse i sagen.”

Af udkastet til vejledning fremgik, at et sommerhus ville blive anset som et stort sommerhus, hvis det er over 150 m2. Det fremgik imidlertid af høringssvarene til vejledningsudkastet, at der er flere holdninger til, hvornår et sommerhus er stort. Der peges bl.a. på, at et sommerhus på 150 m2 ikke nødvendigvis er meget stort.

Som jeg meddelte på samrådet den 22. oktober 2020, synes jeg, at vi skal kigge nærmere på dette, inden vi lægger os fast på, hvornår et sommerhus er meget stort. Erhvervsstyrelsen vil derfor udstede vejledningen uden en vejledende grænseværdi på dette område. I forlængelse heraf, vil jeg nedsætte en arbejdsgruppe med deltagelse af både udlejningserhvervet og forskellige grundejer- og forbrugerorganisationer, som bl.a. skal se på størrelsen af sommerhuse i forhold til udkast til vejledning om udlejning af sommerhuse m.v. og de formodningsregler, som udkastet indeholder.

Med venlig hilsen

Simon Kollerup